Acquavive de le Fonde

**Acquavive de le Fonde** (**Acquaviva delle Fonti** jndr'à 'u tagliàne, *Jacquavìve*, AFI: , jndr'à 'u dialette locale, 'nzigne a 'u 1863 chiamate *Acquaviva*) jè 'nu comune tagliàne de  crestiàne d'a cetate metropolitane de Bare, jndr'à Pugghie. Ave fatte parte d'a Comunità mondane d'a Murge Barese Sud-Est.

'A cetadine jè famose purcé sede de une de le cchiù 'mbortande spedale de l'Itaglie meridionale, 'u spedale Miulli, e pa caratteristeche cepodda rosse 'nzignite d'u marchie "Prodotte de Qualitate" Pugghie, Presidie Slow Food e d'a De.C.O. (Denominazione Comunale de Origgene). Nasce sus a l'altepiane de le Murge, atturne a le 300 metre sus a 'u levèlle d'u mare.

## Sciugrafije fiseche
### Territorie

'A cetadine nasce a 'n'altitudine medie de 300 metre sus a 'u levélle d'u mare jndr'à entroterre pugghiese, sus 'a vasce Murge barese, none lundane sie da 'a coste adriateche ca da quedda ioneche.

'A cetate ave 'u nome sue pa granne falde acquifere ca scorre jndr'à 'u sottesuole, ca se stenne da 'u cendre storeche 'nzigne a le pide d'a colline de Salendine. 'U paesagge piatte ca se osserve da le contrade Collone e Mondicelle, le zone cchiù ierte d'u territorie, jè 'mbrovvisamende 'nderrotte da avvallamiende ditte lame, cioè lette de andiche jume oramaje secche, modellate da 'u carsisme. Tipeche de le lame jè 'na macchie mediterranée rigogliose. Otre fenomene legate a 'u carsisme sò le doline, localizzate prevalendemende jndr'à le lame, ca sò bochere jndr'à 'u terrene a forme de 'mbute o scodelle. 'A vanne d'u territorie comunale a nord d'u cendre javetate, pianeggiande, arrive a tuccà 'n'altitudine 'nu picche 'nferiore a le 200 m s.l.m. ca, vie vie ca se vvè nnande verse sud, aumende 'nzigne a superà, jndr'à le propaggine cchiù meridionale d'u territorie comunale da l'andamende collinare, pure le 430 metre sus a 'u levélle d'u mare.

### Clime
'U clime jè mediterranée cu vernate frische e variabbeke, e cu staggiune abbastanze secche. 'A medie annuale de le precipitaziune vèje sotte a le 600&nbsp;mm, pe colpe d'u sbarramende orografeche a sud-ovest, cu piogge cchiù frequende durande l'autunne e 'a vernate e mene frequende durande 'a staggione (addò non ge mangane però le temborale pomeridiane). Le massime sciurnaliere vonne 'nzigne a 26-31&nbsp;°C, cu massime occasionale sus a le 35&nbsp;°C (durande l'arrive de l'Andiciclone Africane, soprattutte cu corrende favoneche sud-occidendale).

Le nuttate d'a dtaggione onne invece cumme medie 17-23&nbsp;°C. Le temberature d'a vernate sò de 9-14&nbsp;°C pe le massime e de 4-9&nbsp;°C pe le minime.

'Mbrà l'autunne e 'a vernate pò ffa 'a combarsa soje 'a nebbie. Quedde da irraggiamende se 'ndruche jndr'à le nuttate de alte pressione, quedde de avvezione e cu corrende umide meridionale in risalite da 'u Mare Ionie o cu corrende umide settendrionale ca avénene da 'u Mare Adriateche. Se ponne pure verificà brinate e gelate notturne, comungue le minime raramende scennene sotte a le -3&nbsp;°C. 'A cadute d'a neve avéne quase esclusivamende durande le ondate de arie fredde ca avéne da le Balcane, grazie a l'azione "umidificatrice" de l'Adriateche ca carresce umidità a le fredde masse d'arie nord-oriendale.

* Classificazione climateche:
** Zone climateche D;
** Grade sciurne 1610.

## Origgene d'u nome
'U nome Acquavive avenìe da 'a falde acquifere cetadine superficiale ca se stenne sotte a 'u territorie comunale, canusciute ggià jndr'à epoche romane. In passate 'a cetate ere canusciute pe l'abbondanze de acque, tande ca durande le periode de siccità scevene crestiàne da otre pajesere pe carrescià l'acque. Tracce d'a 'mbortanze de l'acque pa comunitate sò le tanda pozzere d'u cendre andiche e jndr'à cambagne le *<nowiki/>'ngegne*, maghene tradiziunale a trazione anemale ca pigghiavane acque da le pozzere artesiane.

## Storie

Le origgene sue non ge sò certe. De le studiuse penzane ca ave nate atturne a 'u IV-V sechele n.C. jndr'à zone de Salendine (colline ca se iacchie a 'nu picche de chilometre da 'u javetate e dominande 'na granne zone pianeggiande e assaije fertile); otre dicene ca le prime 'nzediamiende acquavevise se ponne fà resalì a 'u periode ca vèje 'mbrà 'u VI e l'VIII sechele a.C. Jè cose certe, ca a Salendine stave 'nu 'nzediamende andiche purcé le scave fatte jndr'à 'u 1976 confermarene stu fatte. 'Nfatte asserene diverse javetaziune comblete de focolare e affianghe a lore avenérene acchiate le sepolture cu scheletre umane.

'A fertilità de le terre a valle, 'a ricchezze de le acque sorgive o quacche devastazione onne state le cause ca spingerene le javetande a spustarse verse 'u cendre urbane de osce a die. 'U toponime in epoche latine ere *Aquaviva.* 'U comune de osce a die, avène javetate da le emigrate de le andiche villagge de Malane, Ventaure, San Pitre, San Marche, Sand'Angele e Salendine. Acquavive accumenzanne da l'età cchiù remote crescìe veloce veloce, respette a le otre villagge, grazie a 'u clime sue e a' presenze de le falde acquifere e jè grazie a quest'urteme ricchezze ca, apprisse a assaije sechele, a 'u nome Acquavive ha state aggiunde "de le Fonde".

L'acque sotte terre, cugghiute jndr'à le falde, avenéve sfruttate pe scope agricole e tirate sus da 'a norie, seconde 'a lènghe locale 'a *<nowiki/>'ngegne*, ca ere 'na maghene attivate da 'nu ciucce o da 'nu mule ca girave in circole a 'u 'nfinite (osce a sie stu oggette jè angore 'ndrucabbele jndr'à chiazze Vittorie Emanuele II).

'U nome sue comungue resulte 'mbrà le sede episcopale de le prime tiembe d'a Chiesere.

Appartenute successivamende a le Normanne, ca edificarene 'u Castelle, passò a le Sveve ca cangiarene 'u castelle cu elemiende tipece d'u periode federiciane, a le Angioine e a le Aragonese. Passate a 'u Pringipe de Tarde Giuanne Andonije Orsini d'u Balze, 'u feude de Acquavive avenìe assignate in dote jndr'à 'u 1456 a' di jidde figghie Caterine spose d'u duche d'Atri Giulie Andonije Acquaviva, 'nzieme a le feude de Noce, Ture, Conversane Castellane, Betonde, Bitette e Gioie d'u Colle. 

Jndr'à 'u 1499 'u feude de Acquavive apparteneve a' condée de Conversane.

'U marchesate de Acquavive, 'nzieme a' condée de Gioie passate jndr'à 'u 1597 a Giosia e a 'u figghie sue Alberte Acquavive d'Aragone, avenìe mise in vendite jndr'à 'u 1614 da quist'urteme pe disseste finanziarie. Jndr'à sta date a Napule, presse 'a Reggie Camere d'a Sommarie ere afisse 'u banne d'aste cu l'apprezze stimate da le Rege Tavolare e Acquavive ere accussì descritte: «Acquavive jè 'na terre ricche e popolate. 1700 fochere [8.500 javetande] de site bellissime, presende comodità de negozià uegghie stanne jndr'à 'u core d'a provinge ricchissime de stu frutte. 'A vicinanze a 'u mare offre 'a possibbilità de smaltirle, 'nzieme a Gioie d'u Colle, pe Venezie, Ferrare e otre luèche».

'A vendite de Acquavive, 'nzieme a Gioie d'u Colle, se facìe 'u 4 màrze 1614 pe accattarle da vanne de 'n'omme d'affare genovese marchese Paride Pinelli. Jndr'à 'u 1623, a' morte de quiste, 'u feude avenìe tenute in fitte pe 35 anne (1629-1644) da Giangirolame Acquavive d'Aragone, da 'u genovese Antoniotte Spinola, da 'u marchese Caracciolo de Sanderame e pò da 'u pringipe de Cassane, Gaspare Ayerbo. 

Jndr'à 'u 1663 Giuanne Girolame Molignani, sus a le cenere de 'na accademie poeteche-letterarie ca stave apprime, fonne l'Accademie de le Ravvivate. 'U feude avenìe accattate finalmende jndr'à 'u 1665 pe  ducate da 'u marchese genovese de Assigliane Carle I de Mari. 'U feudatarie nuéve, cu 'u quale accumenzò 'u dominie d'a famigghie de Mari, sciute nnande pe 'nu sechele e mmienze, fissò 'a dimora soje jndr'à 'u vecchie castelle de Acquavive de le Fonde, cangiannele jndr'à 'nu splendide palazze baronale.

L'opere de cangiamende sus a 'u castelle, da vanne de Carlo de Mari e da le successore sue, avere state radicale: lore 'u cangiarene combletamende, carrescianele a 'n'assette assaije prossime a quidde de osce a die, ca ave 'u status de palazze nobbiliare.

### Feudatare
#### XII sechele
* Cornule (1129);
* Robberte Brizio (1136);
* Robberte Gurgulione (1145).

#### XIII sechele
* Filippe Cinardi (1240);
* Conziglie da Bare (1266);
* Galgane de Marra (1269);
* Guglielme I de Sateguevilla (1270);
* Guglielme II de Sateguevilla (1270);
* Guglielme III de Sateguevilla (1282);
* Guglielme d'Alneto (1284).

#### XIV sechele
* Raimonde Berengario (1303);
* Azze VIII, signore de Ferrare (1305);
* Bertrande d'u Balzo, Conde d'Andrie (1309);
* Frangische I d'u Balzo, Duche d'Andrie (1351);
* Luigge d'Enghien (1375 cchiù o mene);
* Luigge de Sanseverino (1382);
* Frangeschielle Guindazzo (1382);
* Pitre de Lussemburghe (1397).

#### XV sechele
* Andonije de Sansovisiis (1407);
* Alberiche da Barbiano (1409);
* Giovannelle Gesualdo e Dumineche Attendolo Sforza (1414);
* Giacome II de Borbone-La Marche, pringipe de Tarde e duche d'a Calavrie (1415);
* Marije d'Enghien e Giuanne Andonije Orsini d'u Balzo, pringipe de Tarde (1416);
* Giuanne Andonije Orsini d'u Balzo, pringipe de Tarde (1429);
* Jacope Caldora, duche de Bare (1434);
* Andonije Caldora, duche de Bare (1439);
* Giuanne Andonije Orsini d'u Balzo, duche de Bare e pringipe de Tarde (1440);
* Frangische II d'u Balzo, duche d'Andrie (1450 cchiù o mene);
* Pirro d'u Balzo, duce d'Andrie e signore de Acquavive (1482);
* Federiche IV d'Aragone, duche d'Andrie e signore de Acquavive (1487);
* Giovanne de Trastámara, pringipesse d'Aragone e reggine consorte de Ferdinande I de Napule (1496);
* Andrée Mattée Acquavive d'Aragone (1499).

#### XVI sechele
* Prospere Colonna (1503);
* Andrée Mattée Acquavive d'Aragone (1505);
* Giuanne Andonije Donate Acquavive d'Aragone (1511);
* Giuanne Girolame I Acquavive d'Aragone (1554);
* Alberte Acquavive d'Aragone, unedecime duche d'Atri e conde de Gioie (1575);
* Giosia Acquavive d'Aragone, dodicesime duche d'Atri (1597).

#### XVII-XVIII sechele
* Ascanie de Scribanis (1611);
* Paride Pinelli, marchese de Civitasandangele (1614);
* Giangirolame Acquavive d'Aragone (1629);
* Andoniotte Spinola (1640);
* Giuanne Battiste Caracciolo, in fitte a 'u marchese de Santerame (1658);
* Gaspare Ayerbo d'Aragone, in fitte a 'u pringipe de Cassane (1664);
* Carle I de Mari, prime pringipe de Acquavive e seconde marchese de Assigliane (1665). Mugghiere: Geronime Doria. Figghie: Terese de Mari;
* Carle II de Mari, seconde pringipe de Acquavive e terze marchese de Assigliane (1697). Mugghiere: Beatrice de Tocco de le pringipe de Mondemilette. Figghie: Laure de Mari.
* Giuannebattiste de Mari, terze pringipe de Acquavive (1740). Mugghiere: Marije Grazie Caracciolo;
* Carle III de Mari, quarte pringipe de Acquavive (1775). Mugghiere: Marije Rose Gaetani. Figghie: Beatrice de Mari.

### Simbole

'U stemme d'u comune ha state recanusciute cu decrete d'u cape d'u guverne d'u 25 febbrare 1936 e confermate cu D.P.C.M. d'u 21 scennare 1962.

'U gonfalone, congesse cu regge decrete de l'11 masce 1936, jè fatte da 'nu drappe azzurre.

## Monumiende e luéche d'inderesse
### Architetture releggiose
#### Congattedrale de Sand'Eustacchie martire

Addò osce a die nasce 'u duome, 'nu tiembe probbabbilmende stave 'na chiesere vulute da 'u feudatarie normanne d'a *[[universitas]]* de Acquavive Robberte Serguglione. IJedde avenìe 'nzippate 'mbrà l'XI e 'u XIII sechele e avére state disegnate seguenne le modelle d'u Romaneche pugghiese.

'A congattedrale de Sand'Eustacchie Martire —&nbsp;'a strutture de osce a die&nbsp;— avenìe costruite pe volondà de Cesare Lambertini accumenzanne da 'u 1529, quanne ere feudatarie de Acquavive Giuanneandonije Dunate Acquavive d'Aragone. Jedde avenìe consacrate jndr'à 'u 1623 da l'arcivescove de Bare e Canose Ascanie Gesualdo. 'A chiesere ere storecamende sede de 'na prelature *nullius* e avera defendere pe sechele le privilegge sue de esenzione giurisdizionale ecclesiasteche cumme chiesere palatine da le pretese de le arcivescove de Bare 'nzigne a l'aunìone personale cu 'a prelature de Altamure jndr'à 'u 1848 ca ne conzolidò definitivamende le deritte.

'A facciate, rinascimendale, jè divise jndr'à ttre ordene: jndr'à quidde cendrale jè possibbele ammirà 'u magnifeche rosone a sedice vrazze riccamende decorate. Sus a 'u portale cendrale a cuspide 'nderrotte 'nzippate da culonne jndr'à stile corinzie ca se poggiane sus a liune stilofore, ste Die Attane, sotte a 'u quale iacchie poste 'a lunette cu 'u vascerilieve cu 'a scene d'a conversione d'u generale romane Eustacchie. Jndre, 'a basiliche-cattedrale ave decoraziune policrome de marme fatte jndr'à 'u Uetteciende da 'u monzignor Giandumineche Falconi. 'A cripte revestite angore da marme policrome e stucche sus a le volte ave ttre altare: a destre une de marme dedicate a Sand'Eustacchie e a' famigghia soje, a 'u cendre une de argende dedicate a 'u Sandissime Sacramende e a sinistre, angore d'argende, une dedicate a Marije Sandissime de Costandinopole, patrone de Acquavive. St'urtme altare stipe jndr'à probbie cone 'u dipinde *[[Madonne de Costandinopole (Palvisino)|Madonne de Costandinopole]]* attrebbuite a Frangische Palvisino e datate 'mbrà 'u 1540 e 'u 1560.

#### Chiesere de Sanda Marije Maggiore
'A Chiesere de Sanda Marije Maggiore resale a 'u XVI sechele e avenìe consacrate 'u 30 aguste 1620 da 'u vescove Pitre Petrarca. 'Nzigne a quanne avenìe luate a sta chiesere ere 'nzeccate 'nu convende de l'Ordene de le Frate minore.

Decorate da jndre cu stile barocche e 'a chianda soje jè a navate uneche cu cappelle laterale 'mbrà lore comunicande.

#### Chiesere de Sanda Lucìe
'A Chiesere de Sanda Lucìe, ca ste jndr'à periferie d'u paese, resulte assaije semblice da 'nu punde de viste strutturale: da fore 'a facciate jè a capanne e jndre ave 'na navate uneche. Sus a 'u funne d'a chiesere ste 'u cambanile.

#### Chiesere de Sanda Chiare
'A Chiesere de Sanda Chiare, sussidiarie d'a parrocchie de Sand'Eustacchie, avenìe spicciate jndr'à 'u XVII sechele condestualmende a 'nu convende de monache clarisse.

'A chiesere jè a 'n'aule uneche e osce a die jndre ave quattre cappelle e ttre altare, eppure diverse opere pettoreche, 'mbrà le quale doje depinde de Carle Rosa (*Madonne cu Piccinne ca appare a San Frangische d'Assisi e a Sanda Chiare** e *Sand'Oronze e doje angele*) e 'n'otre a jidde attrebbuite (*Adorazione de le pasture*), e scultorée, 'mbrà le quale 'u *Crugefisse*, ca no se sape ce l'ave fatte.

==== Cappelle de Sande Staso ====
'A [[cappelle de Sande Staso]] jè 'nu ex luéche de culte cattoleche d'a cetate.

==== Chiesere de l'Arcangele Gabbriele ====
'A Chiesere de l'Arcangele Gabbriele jè 'na cappelle ca ste jndr'à l'agre de Acquavive, affianghe a' Tenute Pitre Rossi, elegande casale de cambagne 'nzippate jndr'à 'u 1620.

====Palazze Vescovile ====
'U [[Palazze Vescovile (Acquavive de le Fonde)|Palazze Vescovile]] ha state costruite jndr'à 'u [[XIX sechele]] 'nguedde a' cattedrale. Vulute da 'u vescove Giandumineche Falconi, ha state prugettate da l'architette [[Luigge Castellucci]].

=== Architetture civile ===

==== Palazze de Mari-Doria ====


Fatte costruì da 'u nobbele genovese e patrizie napuletane [[Carle I de Mari]], pringipe de Acquavive, marchese de Assigliane, possessore pure de [[Gioie d'u Colle]] e [[Castellanete]], a' fine d'u [[XVII sechele]] 'nglobanne le strutture de l'ex castelle normanne de le quale osce a die se 'ndrucane de le particolare, 'mbrà le quale le reste de 'na torre ottagonale. 'U monumendale palazze probbabbilmende ha state opere de l'architette genovese Riccobuono. 'A facciate prengepàle cu 'nu granne loggiate, ave cendrale 'na triplice valconate balaustrate sus a 'u grandiose portale 'nferiore de ingresse de guste napuletane.

Particolare jè 'a successione de masckere [[apotropaiche]] ca fusce lunghe 'u cornicione conglusive d'u nobbele palazze; ave 'na corte 'nderne cu 'na granne scalinate ca carresce a 'u loggiate d'u prime piane addò ste 'u stemme araldeche de le pringipe [[De Mari (famigghie)|de Mari]]-[[Doria]]; aqquà stonne doje splendide portale de 'ngresse ca carresciane l'iscrizione «». 

Totte 'a strutture conde de cchiù de ciende ambiende 'nderne. 'U palazze passò jndr'à 'u XIX sechele a Sande Alberotanza, nobbele de [[Mole de Bare]] e pò avenìe accattate da l'[[Universitas|Università de Acquavive]] ca ne facìe sede municipale de Acquavive de le Fonde.

==== Ville de Mari ====
'A [[Ville de Mari (Acquavive de le Fonde)|Ville de Mari]], costruite cchiù o mene jndr'à 'u [[1670]] e mise fore da le mure d'u cendre storeche d'a cetate, ha state 'a residenze acquavivese d'a famigghie de Mari. Stu edificie ere cercunnate da 'nu giardine —&nbsp;mutive pu quale jè pure soprannominate Giardine d'u Duche&nbsp;— cu 'u 'ngresse prengepàle ere costituite da l'Arche d'u Duche.

==== Cassarmoneche ====


'A cassarmoneche ha state 'nzippate jndr'à 'u [[1930]], cu 'u condrebbute de le cetadine acquavevise, pe onorà 'a banne musecale locale. Jè costruite 'nderamende cu blocche de [[cemende armate]] prefabbrecate (rare esembie, 'nzieme a' [[Casse armoneche (architetture)|casse armoneche]] de [[Rapalle]] jndr'à [[Ligurie]]).

==== Monumende a le cadute de totte le uerre de totte le naziune ====
'U [[Monumende a le cadute de totte le uerre de totte le naziune|monumende a le cadute]] de Acquavive de le Fonde ha state 'nzippate jndr'à 'u [[1960]], apprisse a tanda pruggette accumenzate ggià jndr'à 'u [[1921]]. Prugettate da l'architette Andonije Cirielli, se iacchie jndr'à chiazze Gesèppe Garibaldi, commemore le cetadine acquavevise cadute jndr'à [[prime uerre mundiale]], jndr'à [[seconde uerre mundiale]] e jndr'à [[uerre d'Etiopie]].

=== Architetture militare ===

==== Cambe de le Missile ====
Sus a 'u territorie cetadine, 'mbrà 'u scennare e l'abbriel 1960 sus 'a vie vecchie de Sannicandre de Bare, vecine a 'u cendre javetate acquavivese, avenìe fatte 'na base de l'Aeronauteche Militare Tagliàne, nnumenate da 'u popoline 'u "Cambe de le Missile". Aqquà se acchiave 'a base n. 9 d'a 2ª Squadriglie d'u 111º Gruppe d'a 36ª Aerobrigate 'Nderdizione Strateggeche nate pe ospità le PGM-19 Jupiter, missile a testate termonucleare a medie ragge (cioè cu 'nu carresciamende 'mbrà le  e le  km) pundate verse l'[[Aunìone Sovieteche]].

Sette base erane operative da 'u 1985 a 'u 1963 sus a le Murge lunghe 'u tracciate d'a vie Appie a [[Spinazzole]], [[Gravine jndr'à Pugghie|Gravine]], Casal Sabini-Altamure, Ceraso-Altamure, Gioie d'u Colle, [[Latèrze]] e [[Motele]], mendre doje base stavane jndr'à [[Basilicate]], vecine a [[Irsine]] e [[Matere]]. 

Ogne base avere 'nstallate jndre tre missile Jupiter, ognune de le quale cu 'na putenze pare a cchiù o mene ciende bombe atomeche cumme quedde langiate sus a [[Hiroshime]]. L'1 màrze 1957 avenìe langiate 'u prime missile IRBM (Intermediate Range Ballistic Missile) Jupiter da 'a base [[Statere Aunìte d'Americhe|statunitenze]] de [[Cape Canaveral]]. Apprisse a doje anne, partenne da 'u 5 settemmre 1959 accumenzò l'installazzione d'u "sisteme d'arme Jupiter" jndr'à l'Itaglie, operazione ca spicciò 'u 20 sciugne 1961, quanne pure l'rtema base devendò operative.

Jndr'à 'u scennare 1963 le USA comunicarene a 'u guverne tagliàne 'a decisione, pigghiate durande le sveluppe d'a crise de le missile de [[Cube]], de ritirà le missile. Jndr'à 'u sciugne d'u stesse anne, l'urteme missile Jupiter avenìe luate da 'a Murge e 'mbarcate oltre oceane.

=== Arèe naturale ===

==== Oasi Giuacchine Carone ====
A nord d'u cendre urbane, lunghe 'a destre d'a lame Baronale, 'u [[WWF Itaglie]] tutele 'n'arèe arbustive chiamate [[Oasi Giuacchine Carone]] e granne 2,5 [[ettari]].

==== Arvule monumendale d'a Pugghie ====
Jndr'à 'u territorie comunale stonne quattre de le [[arvule monumendale d'a Pugghie]]. Doje de lore stonne vecine a' contrade [[Baronagge (Acquavive de le Fonde)|Baronagge]], mendre le otre se iacchiane une jndr'à località San Vite e l'otre vecine 'a massarie Magazzeni. Tutte le aruvle sò roverelle (*Quercus pubescens*).

== Suggettate ==
=== Evoluzione demografeche ===


=== Etnie e minoranze furastiere ===
Le furastiere residende jdnr'à cetadine a 'u 31 decemmre 2019 erane , pare a 'u 3,58% d'a popolazzione comblessive. Le comunitate cchiù numerose sò:

* [[Albanie]]: 253
* [[Romanie]]: 167
* [[Indie]]: 53
* [[Georgie]]: 51
* [[Senegal]]: 42
* [[Cine]]: 38
* [[Marocche]]: 25
* [[Perù]]: 6
* [[Venezuele]]: 5

=== 'Stituziune, ente e associaziune ===
'U comune jè sede d'u [[Spedale generale reggionale Frangische Miulli]], une de le spedale cchiù granne e 'mbortande d'a Pugghie.

'U comune face parte de l'associazione *Borghi Autentici d'Italia*.

== Culture ==

=== Musée ===
Jndr'à Palazze de Mari stave 'n'esposizione permanende de reperte archeologgece 'nditolate "Salendine, a le origgene d'a cetate". 'A collezzione avere 'nu cendenare de cerameche de origgene [[appule]] e [[peucezie]], ca avènene da 'a [[zone archeologgeche de Salendine]] —&nbsp;reperte databbele 'mbrà 'u [[VI sechele n.C.|VI]] e 'u [[III sechele n.C.]], acchiate durande le cambagne de scave fatte 'mbrà 'u 1976 e 'u 1979&nbsp;—, lame e strecature ca resalivane a l'industrie ittiche d'u [[Paleoliteche superiore]] d'a [[grotte de Curtemartine]] e otre reperte da le zone de Ventaure e [[Baronagge (Acquavive de le Fonde)|Baronagge]].

Sta mostre ha sciute pò jndr'à l'AMA (acroneme de Acquavive Musée Archeloggeche), inaugurate jndr'à l'ottommre 2020 e ca se iacchie sembre jndr'à 'u municipie.

=== 'Struzione ===
==== Scole secondarie de II grade ====
Onne sede jndr'à cetate:

* 'U Licée [[Lorenze Milani|Don Lorenze Milani]], 'ndirizze Lenghuisteche, Scienze Umane, Economeche Suggiale, Musecale;
* L'I.I.S.S. [[Rose Luxemburg]], 'ndirizze Servizie pa sanità e l'assistenze suggiale, Servizie culturale e d'u spettacole, Licée Artisteche cu 'ndirizze Grafeche e Multimediale;
* L'I.I.S.S. C. Colamonico - N. Chiarulli, 'ndirizze Amministrazione Finanze e Marketing, Turisme, 'Nformateche e Telecomunicaziune, Chimeche, materiale e biotecnologgie, Manutenzione e assistenze tecniche, 'Ndustrie e Artiggianate pu Made in Italy.

=== Media ===
'A 'mbormazione cetadine jè curate da 'u mensile gratuite *L'Eco...di Acquaviva*, edite da l'associazione Progetto Spazio 2000 e destribbuite aggratis, e *La Piazza*, bimestrale edite da l'associazione cu 'u stesse nome. A lore se affiangane l'emittende televisive *TeleMajg*, ca trasmette vie etere in forme analoggeche, diggitale e in [[live streaming]], e le sciurnale telematece *AcquavivaLive.it* e *Acquavivanet*. Attive pure 'u site de 'mbormazione *Acquaviva Partecipa*. Ste pure 'na [[emittende radiofoneche]], *Radio Futura* (FM 98.500&nbsp;MHz), cu base operative jndr'à zone 'ndustriale.

=== Tiatre ===
Jndr'à chiazze Vittorie Emanuele II se iacchie 'u tiatre comunale "[[Sabbastiane Arture Luciani]]" 'nzippate le prime d'u Noveciende e de probbietà comunale. Da 'u [[1983]] ste abbandunate pe colpe d'a scadenze d'u condratte de gestione. Jndr'à l'urteme anne ha state sottoposte a 'ndervende de restaure jndre e fore pe no 'u fà scuffulà; a màrze 2022 'u tiatre avéne apirte arrete apprisse a ttre anne de restaure e 'a rappresendazione tiatrale inaugurale ha state tenute da l'Orchestre sinfoneche de Kiev.

'U 18 decemmre 2011 'a cumbagnie Teatro Egò, de [[Sanderame jndr'à 'u Colle]], esordisce cu *La Signorina Papillon*, combletamende rennovate, a 'u tiatre de l'oratorie San Dumineche Savie.

=== Cinematografe ===
'Mbrà 'u [[1930]] e 'u [[1931]] avenìe girate jndr'à cetate une de le urteme film mute d'u cinematografe tagliàne, 'nditulate *Idillio infranto*. 'U reggiste ere [[Nelle Mauri]] e 'a protagoniste femminile, 'a mugghiera soje, l'attrice melanese [[Ida Mantovani]]. 'U reste d'u cast ere fatte da atture dilettande, 'mbrà le quale le doje protagoniste: Pascale Iacobellis e Mchèle Silecchia.

A abbrile 2019 onne state gerate de le scene d'u film *Tolo Tolo', cu reggiste e protagoniste Checche Zalone. Le riprese onne state fatte jndr'à 'na banghe, jndr'à 'u Palazze de Mari e jndr'à quacche vie d'u cendre storeche vecine a' chiesere de Sanda Chiare.

### Cucine

'A cetate jè famose pa cepodda doce ca crecsce sus 'a terra soje, chiamate cepodde russe de Acquavive de le Fonde. 'A produzione jè assaije limitate (cchiù o mene 200 quindale a l'anne) purcé 'a coltivaziona soje ause angore metode tradiziunale e rudimendale pe stiparne arome e fragranze. 'A cepodde russe de Acquavive e 'u famose cazone avénene celebbrate cu doje sagre ca se ténene a fine luglie e a metà ottommre de ogne anne.

### Avvenemiende
#### Feste d'a Madonne de Costandinopole
'A feste patronale d'a Madonne de Costandinopole se face jndr'à quattre sciurne spiccianne 'u prime martedìe de settemmre.

Partenne da 'u sumàne apprime l'immaggine d'a Vergine avéne carresciate jndr'à prugessione jndr'à sette sciurne jndr'à le sette parrocchie de Acquavive (*peregrinatio Mariae*). 'A dumeneche matine, apprisse 'a celebbrazione, ste 'u rite de l'Intronizzazzione. 'U martedìe matine se celebre jndr'à chiazze 'u solenne pondificale, e quanne spicce 'u sinnache conzegne le chiave d'a cetate jndr'à le màne d'a Prutettrice, e 'a sere l'immaggine d'a Madonne avéne carresciate in prugessione. 'A feste releggiose spicce 'u mercredìe sere, quanne l'immaggine d'a Madonne iesse arrete da 'a Cattedrale pa prugessione de salute atturne a chiazze Vittorie Emanuele II.

'A dumeneca sere se face 'u cortée storeche ca rievoche 'u 'ngresse d'u quadre accussì cumme tramandate da 'a leggende (se dice ca l'icone avéne da Costandinopole e ca, arrivate a Bare vie mare, ha state carresciate a Acquavive sus a 'nu carre trianate da le vove).

'U martedìe sere, 'u mumende 'mbortande d'a feste, seconde 'na tradizione d'u 1848 se face 'u lange de 'na mongolfiere pesande cchiù o mene 'nu quindale e ierte 21 metre.

## 'Nfrastrutture e carresciamiende
### Strade

Le strasde provingiale cchiù 'mbortande ca passane 'u territorie comunale sò:
* 'a SP 20, ca 'a colleghe a' Gioie-Sanderame;
* 'a SP 48, ca 'a colleghe a Cassane de le Murge;
* 'a SP 75, ca 'a colleghe a Casamassime;
* 'a SP 76, ca 'a colleghe a Sannicandre de Bare;
* 'a SP 82, ca 'a colleghe a Gioie d'u Colle;
* 'a SP 83, ca 'a colleghe a Adelfie;
* 'a SP 125, ca 'a colleghe a Sammechele de Bare;
* 'a SP 127, ca 'a colleghe a Sanderame jndr'à 'u Colle;
* le SP 205 e 205 bis, 'a circonvallazione soje.
'U caselle de Acquavive de le Fonde face scè direttamende sus 'a autostrade A14 Bologne-Tarde.

### Ferrovie
'A stazione de Acquavive de le Fonde se iacchie sus 'a ferrovie Bare-Tarde cchiù o mene a' stesse distanze da le soje capeluéche, servite da Trenitalia cu 36 corse ogne sciurne e 4 corse cu autobbus sostitutive, e se iacchie sus 'a direttrice Bologne-Tarde-Regge Calavrie.

Pe servì 'u Cambe de le Missile, jndr'à le prime anne 1960 avenìe fatte 'a stazione de Le Chiasce, vecine a' contrade Scappagrane, sus a 'u tracciate origgenale d'a linée Bare-Tarde.

## Amministrazione

### Gemellagge
* ;
* ;
* .

### Otre 'mbormaziune amministrative
'U comune ave fatte parte d'a Comunitate mondane d'a Murge Barese Sud-Est 'nzigne a 'u 2010, anne d'a soppressione definitive. Stavane sette comune d'a ex Provinge de Bare.

## Sport

### Ballone
Stave l'Unione Sportiva Acquavivese, squadre ca sciucò 'mbrà 'a seconde e 'a terze serie calcisteche nazionale, 'a Prime Divisione, 'mbrà 'u Cambionate Meridionale 1928-1929|1928]] e 'u 1929 e esistite 'nzigne apprisse 'a fine d'a Seconda uerre mundiale. Apprisse 'u fallimende, jndr'à 'u 2011-12, de l'ACD Acquaviva funnate jndr'à 'u 1996, 'u ballone acquavivese jè rappresendate da l'Atletico Acquaviva (russeblù) e da 'a Football Acquaviva (viangheblù), ca jndr'à staggione 2024-25, sciocane rispettivamende jndr'à 'u girone uneche de Eccellenze Pugghie 2024-2025eccellenza pugghiese e jndr'à Terze Categorije, pure ce urtemamende (2020-21) onne sciucate jndr'à 'u stesse cambionate.

'A stracetadine, jè canusciute cumme 'u derby d'a Cassarmoneche.

### Pallacanestre
Jndr'à l'otre sport de squadre, ste l'ASD Basket Acquaviva Team, ca ave sciucate jndr'à 'u Cambionate de Promozione maschile de pallacanestre. Jndr'à staggione 2023-24, 'a prengepàle suggetate jè l'Acquaviva Basket Academy, sckaffate jndr'à 'u girone B de Divione Reggionale 3.

### Pallavvole
Pe quande arreguarde 'a pallavvole femminile, jndr'à staggione 2017 h atate funnate 'a VolleyUp, 'a quale scioche le partite jndr'à case jndr'à 'u palazzette d'u sport "Tommaso Valeriano". Pa staggione 2021-2022 scioche jndr'à Serie C.

### Ciclisme
'U Gruppe Ciclisteche Fausto Coppi, funnate jndr'à 'u 1981, jè l'assocciazione sportive cetadine cchiù andiche. Jidde ogne anne organizze 'na ciclepasseggiate pe ffà canoscere l'ause de le mezze de carresciamiende ecologgece.

### Atleteche
Assaije 'mbortande, pò, jè 'a suggettate de tleteche leggere Amatori Atletica Acquaviva. Suggetate storeche 'mbrà le cchiù 'mbortande a levélle nazionale jndr'à discpline d'a marce, jè freggiate de quacche titole nazionale, cumme l'ore vinde da Giuanne Tomasicchio jndr'à le 60 metre piane a le cambionate tagliàne assolute de atleteche leggere indoor 2008.

Atlete cchiù famose jè Dumineche Nettis, ca ave vinde 'a medaglie de bronze jndr'à steffatte 4x100 metre a le cambionate europée de atleteche leggere 1994.

### Skateboard
Jndr'à l'ottommre 2019, jndr'à 'u cendre sportive "Tommaso Valeriano", ha state inaugurate 'u prime parche da skate d'u paese.

### 'Mbiande sportive
Le 'mbiande sportive prengepàle sò 'u stadie Giammaria e 'u cendre sportive "Tommaso Valeriano". Jndr'à 'u stadie se fanne le gare de atleteche e le partite de ballone de le squadre ditte apprime, 'nvece jndr'à 'u palazzette d'u sport chidde de pallavvole.

## Note


## Bibbliografije
* 

## 'Ndruche pure
* Molignane
* Cacascole
* Scappagrane
* Baronagge

## Otre pruggette

## Collegamiende fore a Uicchipèdie
*